Sɛ yɛhwɛ ɔman Ghana mu a, gyahyehyew ahorow pii na oesisi na ogu do araa risisi. Iyinom dze nsunsuando pii aberɛ ankorankor, ebusua na ɔman. Gyahyehyew yɛ adze a onnyi dɛ yedzi ho agor osiandɛ no ho nsunsuando dze adzesoa na edwendwen to hɛn do. Dɛm ɔfa yi bɛkasa afa nsunsuando a gyahyehyew dze ba na kwan a yebotum afa do dze esiw ano.

Nsunsuando a odzikan a gyahyehyew dze ba nye owu. Sɛ gyahyehyew si a, akra pii na wotum fa mu hwer hɔn nkwa. Otum yɛ abofra, panyin, ɔbaa anaa banyin. Bi mpo a na nyia ɔbɔhwer no nkwa wɔ gyahyehye no mu no yɛ nyia nonko na ɔhwɛ ebusua no anaa nonko na ebusua no enyi dan no do. Sɛ osi dɛm a na binom hɔn enyidado asa na otum ma binom mpo hwer hɔn daakye a nkyɛ hɔn enyi da kwan ɔnam nyimpa kor no wu ntsi.
Nsunsuando bɔn kor so a gyahyehyew dze ba nye dɛ, ɔma mbofra bɔ apetse. Sɛ yɛhwɛ gyahyehyew atoyerɛnkyɛm a osii wɔ Nkran Atomic na Circle no a, awofo pii na wɔhweer hɔn nkwa a nkyɛ wɔrekɛper biribi abɔhwɛ hɔn mba wɔ fie. Mpanyin na wɔka hɔn asɛm bi dɛ, “Ebusua yɛ kwaa na sɛ iwura mu a na ihu ma obiara gyina”. Aso woana na ɔbɔhwɛ dɛm mbofra yi a hɔn awofo ahwer hɔn nkwa no? Binom mpo nnya beebi nnda na iyi ma wotum dze hɔn tsir bɔ mu dɛ wɔrokɔhwehwɛ dabew ama hɔnho. Binom mpo kɛfa nyɛnko bɔn anaa dze hɔn ho kɔbɔ fekuw bɔn na iyi bowie ekyir no, wosua suban ahorow a ɔsɛɛ nyimpa n’abrabɔ.
Ɔtɔ do bio nye dɛ, gyahyehyew tum ma nkorɔfo dzi dzɛm. Gyahyehyew tum si anapa, ewiaber, ewimber na anafua. Sɛ osi dɛm a, nkorɔfo yɛ hɔn adwen dɛ wɔbɛyɛ ma wobotum biara afa hɔn egyapdze anaa adze biara a ɔsom hɔn bo. Iyi ne nyɛɛ mu no, gya no tum ka nyimpadua no n’akwaa tse dɛ enyiwa, nsa, nan, tsir na dza ɔkeke ho na sɛ ennwu mpo a, nyimpadua ne beebi tum tɔ kyew anaa odzi dzɛm a ɔbɔwɔ hɔ daa a datserfo mpo nnkotum eyi efi hɔ.
Gyahyehyew tum ma ɔman, ebusua, edwumakuw, na ankorankor hwer hɔn egyapadze koraa a wɔmmfa nso mpo. Sɛ gyahyehyew si na odumgya edwumayɛfo ammba ntsɛm emmbodum no a, adan na egyapadze ahorow pii tum hyew. Sɛ wotum ba ntsɛm mpo a, egyapadze no bi tum hyew a yenntum nnyɛ ho hwee..
Gyahyehyew tum ma nkorɔfo hwer hɔn edwuma. Sɛ gya tɔ edwumakuw bi mu anaa guadzibea mu ma nkorɔfo efiadze hyehyew a, dɛm nkorɔfo no bɛyɛ dɛn enya edwuma ayɛ ber a wɔahwer hɔn guatsir na mpo bea a wɔyɛ edwuma no.
Dza otwa tun nye dɛ gyahyehyew tum dze ɔkɔm ba. Sɛ gya tɔ haban bi mu a otum hyew eduadzewa nkorɔfo edua no nyinara na sɛ ɔba no dɛm yennkenya edziban edzi na mpo yɛdze bi akɔ gua do ma nkorɔfo atɔ edzi
Kwan a yɛbɛfa do esiw gyahyehyew ano bɔtoa iyi do. Ma w’enyi nda kwan na kenkan fi akannews.com.
